Document ID: 31985L0347

Nõukogu direktiiv,
8. juuli 1985,
millega muudetakse direktiivi 68/297/EMÜ kommertsmootorsõidukite kütusepaakides oleva kütuse tollimaksuvaba riiki toomist käsitlevate sätete ühtlustamise kohta
(85/347/EMÜ)
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut, eriti selle artikleid 75 ja 99,
võttes arvesse komisjoni ettepanekut, [1]
võttes arvesse Euroopa Parlamendi arvamust, [2]
võttes arvesse majandus- ja sotsiaalkomitee arvamust [3]
ning arvestades, et:
direktiiviga 68/297/EMÜ, [4] muudetud direktiiviga 83/127/EMÜ, [5] kehtestati kommertsmootorsõidukite kütusepaakides oleva kütuse minimaalne kogus, mis tuleb ühenduse sisepiiride ületamisel tollimaksuvabalt riiki lubada;
nende piiriületuste hõlbustamiseks tuleks algetapil kõnealuseid koguseid suurendada selliste sõidukite puhul, mis on ette nähtud ja kasutatavad reisijateveoks; nõukogu peab hiljem tegema kütusekoguse suurendamist käsitleva otsuse sõidukite suhtes, mis on ette nähtud ja kasutatavad kaubaveoks;
tuleks määratleda "standardse kütusepaagi" mõiste,
ON VASTU VÕTNUD KÄESOLEVA DIREKTIIVI:
Artikkel 1
Käesolevaga muudetakse direktiivi 68/297/EMÜ järgmiselt.
1. Artikkel 1 asendatakse järgmisega:
"Artikkel 1
Tegutsedes vastavalt käesolevale direktiivile ühtlustavad liikmesriigid sätted, mis käsitlevad kommertsmootorsõidukite standardsetes kütusepaakides oleva kütuse tollimaksuvaba riiki lubamist liikmesriikidevaheliste piiride ületamisel."
2. Artikkel 2 asendatakse järgmisega:
"Artikkel 2
Käesolevas direktiivis kasutatakse järgmisi mõisteid:
- kommertsmootorsõiduk - mis tahes maantee-mootorsõiduk, mis oma konstruktsioonilt ja varustuselt on ette nähtud ja kasutatav selleks, et tasu eest või tasuta vedada:
a) rohkem kui üheksat inimest, juht kaasa arvatud;
b) kaupu;
- standardne kütusepaak - tootja poolt igale kõnealuse sõidukiga sama liiki mootorsõidukile püsivalt paigaldatud paak, mille püsiv paigaldus võimaldab kasutada kütust vahetult nii edasiliikumiseks kui ka vajaduse korral jahutussüsteemi töölepanekuks.
Standardse paagina käsitatakse ka mootorsõidukile paigaldatud gaasipaaki, mis on ette nähtud gaasi vahetuks kasutamiseks kütusena."
3. Artikli 3 lõige 1 asendatakse järgmisega:
"1. Liikmesriigid lubavad tollimaksuvabalt üle piiri järgmised kommertsmootorsõidukite standardsetes kütusepaakides olevad kütusekogused:
a) 200 liitrit sõiduki ja reisi kohta, kui sõiduk on ette nähtud ja kasutatav tasu eest või tasuta kaubaveoks;
b) 600 liitrit sõiduki ja reisi kohta, kui sõiduk on ette nähtud ja kasutatav enam kui üheksa reisija vedamiseks, juht kaasa arvatud.
Vastavalt asutamislepingus sätestatud asjakohasele menetlusele teeb nõukogu komisjoni ettepaneku põhjal enne 1. juulit 1986 otsuse esimese lõigu punktis a nimetatud sõidukite kütusepaakides oleva ja tollimaksuvabalt üle piiri lubatava kütusekoguse suurendamise kohta."
4. Artikkel 5 jäetakse välja.
Artikkel 2
Liikmesriigid võtavad käesoleva direktiivi järgimiseks vajalikud meetmed hiljemalt 1. oktoobril 1985. Liikmesriigid teatavad sellest viivitamata komisjonile.
Artikkel 3
Käesolev direktiiv on adresseeritud liikmesriikidele.
Brüssel, 8. juuli 1985

Labels: 3
8
11
14